‘નેચર પાર્ક’ની તમામ પ્રવૃત્તિઓ ‘ગુજરાત નેચર કોન્ઝર્વેશન સોસાયટી’ હેઠળ કાર્યરત છે. આ સોસાયટીની સ્થાપના 1984માં કરવામાં આવી હતી. આ બિનનફાકીય હેતુથી કાર્ય કરતી સંસ્થા છે. તેનો ઉદ્દેશ ગ્રામ્ય અને અંતરિયાળ વિસ્તારોમાં રહેલી વન્યસંપત્તિ તથા પ્રકૃતિની જાળવણી, તેનો અભ્યાસ અને વિકાસનો છે. આ સંસ્થા દ્વારા વર્ષ દરમિયાન વિવિધ શૈક્ષણિક પ્રવૃત્તિઓ કરવામાં આવે છે. અહીં જુદા જુદા કેમ્પ, શૈક્ષણિક કાર્યક્રમો તથા પ્રાકૃતિક શિબિરોનું આયોજન થતું રહે છે. આ ઉદ્યાન તરફથી ‘પાંદડું’ નામનું માસિક પ્રકાશિત કરવામાં આવે છે જેમાં અહીંની વિવિધ પ્રવૃત્તિઓ અને શિબિરો વિશે જાણકારી તો મળે જ છે પરંતુ તે સાથે ક્યા પક્ષીએ ઈંડા મૂક્યાં છે, ક્યા વિદેશી પક્ષીઓનું આગમન થયું છે, ક્યા પ્રાણીઓએ સ્થળાંતર કર્યું છે તથા ક્યા વૃક્ષને કેવા પ્રકારનાં ફળ લાગ્યાં છે….જેવી રસપ્રદ માહિતી પણ આપવામાં આવે છે. ‘નેચર પાર્ક’ આ રીતે લોકજાગૃતિ માટે સતત કાર્યરત રહે છે.